Hiutaleet

Hiutaleet ovat litistettyjä ja höyryn avulla esikypsennettyjä joko kokonaisia tai rikottuja, täysjyväviljasta valmistettuja suurimoita. Hyvin säilyviä ja nopeasti kypsyviä hiutaleita käytetään puuroihin, velleihin ja leivontaan. Leivontaan käytettäviä hiutaleita pitää turvottaa nesteessä 10–15 minuuttia paitsi kaurahiutaleita, joita voi käyttää leivonnassa sellaisenaan. Hiutaleita voidaan valmistaa myös kookospähkinöistä ja perunoista.

Eri hiutalevalmisteita ovat
 Kaurahiutaleiden kypsymisnopeus riippuu hiutaleiden koosta ja höyrytysasteesta. Pikakaurahiutaleista voi keittää puuron muutamassa minuutissa.
 Kookoshiutaleet on valmistettu kookospähkinän kuivatusta siemenvalkuaisesta. Niitä voidaan käyttää paahdettuina jälkiruokiin, leivonnaisiin ja makeisiin.
 Maissihiutaleet on valmistettu maissimuroista litistämällä ja paahtamalla. Niitä käytetään maidon kanssa aamiaiseksi sekä kekseihin ja makeisiin. Ne sopivat myös ripoteltaviksi vihannesruokien ja piirakoiden pinnalle.
 Ohrahiutaleita käytetään puuroihin, leipiin ja sämpylöihin.
 Perunahiutaleista valmistetaan perunasosetta.
 Riisihiutaleet kypsyvät nopeasti ja soveltuvat puuroihin ja velleihin. 
 Ruishiutaleista voi valmistaa ruispuuroa ja mysliä sekä jauhoihin lisättynä leipiä ja leivonnaisia.
 Sipulihiutaleita käytetään maustamiseen samaan tapaan kuin sipulia. Ne on valmistettu teollisesti leikkaamalla ja kuivaamalla.
 Vehnähiutaleita käytetään puuroihin, velleihin, leipiin ja aamiaishiutaleiksi.

Lähteet

Viitteet

Viljatuotteet
Ruoka-ainekset